A Tanács határozata
(1995. július 24.)
a TIR árutovábbítási rendszer biztonságának és hatékony működésének biztosítására hozott rövid távú intézkedésekről szóló 49. állásfoglalás elfogadásáról
(95/285/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 113. cikkére,
tekintettel a Bizottság javaslatára,
mivel a 49. számú állásfoglalás intézkedéseket tartalmaz mind az 1975. évi TIR-egyezmény megfelelő végrehajtásának biztosítására, mind pedig a TIR-rendszerben fuvarozott árukkal kapcsolatos csalások kiküszöbölésére és felderítésére;
mivel tartalma miatt és a TIR-egyezmény folyamatban lévő felülvizsgálata következtében az említett állásfoglalás elsődleges jelentőségű a Közösség számára; mivel ezért azonnali hatállyal el kell fogadni az állásfoglalást,
A KÖVETKEZŐKÉPPEN HATÁROZOTT:
1. cikk
A Közösség azonnali hatállyal elfogadja a TIR árutovábbítási rendszer biztonságát és hatékony működését biztosító rövid távú intézkedésekről szóló 49. számú állásfoglalást, amelyet az ENSZ Európai Gazdasági Bizottságának Szállítást Érintő Vámkérdésekkel Foglalkozó Munkacsoportja 1995. március 3-án fogadott el.
Az állásfoglalás szövegét e határozat melléklete tartalmazza.
2. cikk
A Tanács elnöke kijelöli azt a személyt, aki azonnali hatállyal jogosult az Európai Gazdasági Bizottság végrehajtó titkárát arról értesíteni, hogy az 1. cikkben említett állásfoglalást a Közösség elfogadta.
Kelt Brüsszelben, 1995. július 24-én.